《春晚饮西湖上归借榻吴山睡起偶作》
宋代·史尧弼

旅愁底物堪破除，闲出西湖弄妍靡。
苍山为鬓水为鉴，烟幕霓裳秀而绮。
兴酣剧饮醉如泥，妄意将湖比西子。
傍人见之为绝倒，谓我愚痴长康似。
归来寂历竟何得，只有熏熏黑甜美。
梦魂依旧过西湖，潮怒殷床惊不起。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。